Gennem fire årtier har folk med stor interesse for krimisager kunne følge politiets opklaringsarbejde, når politifolk i detaljer har skrevet om det i Dansk Kriminalreportage.

Men det ser ud til at være slut nu.

Dårlig økonomi og ikke mindst mere forsigtige betjente har fået forlaget til at trække sig. Samtidig har telefonsalg af tidsskriftet vist sig at blive modtaget stadigt dårligt.

Det fortæller direktøren hos forlaget Frydenlund, Henning Lund, der de seneste år har haft ansvaret for udgivelserne.

- Der har spredt sig en frygt for at offentliggøre for meget, siger Henning Lund.

Politifolkene er blevet bange for at fortælle detaljer om de afsluttede sager, og dermed er det blevet sværere at få lov at udgive de spændende historier.

Samtidig går politiets ledelse mere detaljeret frem med tættekammen, når de skal godkende artiklerne, lyder det fra direktøren.

- Vi har mødt problemer i forhold til at offentliggøre de spændende ting. De skal godkendes længere oppe i politikorpset, og det tager tid, siger direktør for Frydenlund Henning Lund.

Forlagsleder: Seneste sager har skabt frygt

Samme melding kommer fra forlagslederen for Dansk Kriminalreportage, Keld Lund Jensen.

De seneste sager om eventuelle læk af fortrolige oplysninger har skabt frygt for at offentliggøre for meget, lyder det fra ham.

- Det har udløst forsigtighed fra politifolk, der har fortalt om opklaringen af sager, efter der er faldet dom, siger han.

I år har tre sager skabt overskrifter, fordi nuværende eller tidligere politiansatte er kommet i klemme ved at have fortalt om detaljer om politiets arbejde:

For de første: Den tidligere PET-chef Jakob Scharf er blevet tiltalt for at bryde sin tavshedspligt i interviews til bogen "Syv år for PET".

For det andet: En kriminalassistent fra Københavns Vestegns Politi undersøges for at have afsløret detaljer fra politiets og PET's efterforskning af en terrorsag fra 2010.

Detaljerne om sagen blev udgivet i Nordisk Kriminalreportage 2016, som udgivelsen hed for to år siden, men først i år, efter omtale af artiklen hos Radio24Syv, har PET bedt Den Uafhængige Politiklagemyndighed se nærmere på den.

For det tredje: Den tidligere drabschef Jens Møller undersøges for at have talt over sig i forbindelse med den nye bog "Opklaret".